土星環

土星環係土星嘅環，亦都係太陽系行星嘅行星環入面最突出同明顯嘅。

土星環由好多小顆粒組成，大細由微米去到米都有，而呢啲顆粒圍繞土星運行。佢哋主要由水冰組成，夾雜住一啲岩石成分。

雖然環嘅反射增加咗土星嘅亮度，但喺地球仍然用唔倒肉眼睇佢哋。喺1610年，伽利略用望遠鏡觀察土星，即使佢睇唔清土星環實際係點，但佢仍然成為第一個觀察土星環嘅人。1655年，惠更斯係第一個將土星環描述做圍住土星嘅盤狀物嘅人。

歷史

早期觀察

1610年，伽利略係第一個用佢嘅望遠鏡觀察土星環嘅人，但無法識別佢哋，佢喺寫畀封信入面話：「土星唔係得一件，而係由三個部分組成，呢啲部分幾乎相互接觸，彼此冇相對嘅運動，將佢哋連埋一齊，會形成一條同黃道平行嘅線，而且中間比兩面環大三倍」佢仲將呢啲環當做土星嘅耳仔。1612年，土星環以側面對住地球，伽利略睇唔倒環，佢好困惑，仲話「土星吞咗佢個仔？」。喺1613年，伽利略又睇到環，令佢更加困惑。

1655年，惠更斯用佢更好嘅望遠鏡觀測到完整嘅土星環，發表咗個字謎：aaaaaaa­ccccc­deeeeeg­hiiiiiii­llllmm­nnnnnnnnn­oooopp­qrrs­tttttuuuuu，三年後，佢透露字謎係噉解：Annuto cingitur、tenui、plano、nusquam coherente、ad eclipticam inclinato。

後來發展
1675年，卡西尼確定土星環由好多小環組成，中間有縫，其中最明顯嘅環縫喺冇耐之後被命名為卡西尼環縫。卡西尼環縫喺A環同B環之間，寬度有4800 公里。

1787年，拉普拉斯證明土星環唔係由均勻嘅實心環組成，仲認為呢啲環係由好多固體小環組成。

1859年，占士麥士維證明土星環唔係固體，如果係固體，會因為唔穩定而碎裂。佢話環係由好多小顆粒組成，每個都獨立噉環繞著土星。透過光譜學嘅研究，Lick Observatory嘅占士基勒喺1895年證實咗占士麥士維嘅學說。

喺1979年9月、1980年11月、1981年8月同2004年7月，分別有四艘太空船去到土星附近觀察到土星環，佢哋分別係先鋒11號、航行者1號、航行者2號同卡西尼號。先鋒11號喺1979年9月最接近土星，距離土星20,900公里，並發現咗F環。航行者1號喺1980年11月最近土星，離土星64,200公里，一個唔成功嘅光偏振儀令航行者1號無法以計劃好嘅解像度觀察土星環，但航行者1號影嘅相畀咗環嘅細節，仲發現咗G環。航行者2號喺1981年8月以41,000公里嘅距離最近土星，航行者2號運作倒嘅光偏振儀令佢可以更好咁觀察土星環，仲發現咗好多小環。卡西尼號喺2004年7月進入土星軌道，佢嘅圖像係到而家為止最詳細嘅圖像，並發現咗更多小環。

物理性質
密集嘅主要環帶從赤道上方7000公里延伸到80,000公里，但估計佢嘅厚度只有10米，並且99.9%都係冰，仲參雜着少少雜質，好似有機化合物托林或矽酸鹽。主要環帶入面嘅顆粒大細由1厘米去到10米都有。

土星環入面有好多縫隙，有啲因為土星嘅衛星同土星環軌道共振引起嘅，有啲仲未知道成因。

卡西尼號嘅數據話土星環有自己嘅大氣層，獨立於行星本身嘅大氣層。大氣入面有氧分子，由太陽紫外線同土星環嘅冰相互作用而產生。

環

環係由佢哋被發現嘅順序按字母順序命名，A同B環喺1675年被卡西尼發現，C環喺1850年由 William Cranch Bond 同佢個仔 George Phillips Bond 發現，D環由 Nikolai P. Barabachov 同 B. Semejkin 喺1933年發現，E環喺1967年被 Walter A. Feibelman 發現，而兩艘太空船先鋒11號同航行者2號分別喺1979年同1980年分別發現咗F同G環。

從土星延伸出去嘅主要環係C，B，A環，而卡西尼環縫將A同B環分開。D環好微弱，離土星最近。狹窄嘅F環喺A環外面。而G同E環就更微弱。呢啲環都有大量結構，一啲同土星衛星擾動有關，但有好多解釋唔倒。

土星
行星環
木星環

攷

土星
行星環